Brown keur Molefe-heraanstelling goedBrain Molefe Foto: ANA Lynne Brown, minister van openbare ondernemings, het Vrydag gesê sy keur die besluit goed dat Brian Molefe, voormalige uitvoerende hoof van Eskom, weer in dié amp aangestel word om die res van sy kontrak uit te dien. Sy het hom teen bewerings van korrupsie verdedig. Brown het aan verslaggewers gesê sy glo die reëling is ŉ beter waarde vir openbare fondse, as die raad se vorige besluit om ŉ pensioen van R30 miljoen aan Molefe uit te betaal, ŉ besluit wat sy teengestaan het. “Kragtens die raad se voorstel, sal Molefe die res van sy oorspronklike kontrak tot September 2020 uitdien en die bepalings van vorige pensioenreëlings sal heroorweeg word.” Maroela Media het vroeër berig Molefe sal sy amp as ANC-LP verlaat en weer as die hoof van Eskom terugkeer. Die besluit is deur politieke partye, insluitend die ANC, veroordeel. Die kritiek is gebaseer op bevindings deur die vorige openbare beskermer, Thuli Madonsela, in haar sogenaamde staatskapingsverslag, dat Molefe gereeld in kontak was met die Gupta-familie en dat Eskom, tydens sy bewind, alles in sy vermoë gedoen het om ŉ steenkoolkontrak aan te gaan met die familie se maatskappy, Tegeta Exploration. Molefe het aan die einde van verlede jaar by Eskom bedank nadat die verslag vrygestel is. Brown hou egter vol dat Molefe nie skuldig is aan enigiets nie, totdat die bewerings in Madonsela se verslag bewys is. “Hy is nog nie skuldig bevind nie. Die verslag het ŉ aanbeveling gedoen dat verdere ondersoek ingestel moet word. Totdat die president nie ŉ kommissie van ondersoek aanstel of daar ŉ ander vorm van ondersoek is nie, is Molefe nie skuldig nie.” Daar is verwag dat pres. Jacob Zuma Molefe as minister van finansies sou aanstel nadat hy as ANC-LP ingesweer is, maar Malusi Gigaba is in dié amp aangestel toe die president die kabinet in Maart geskommel het. Daar was gerugte dat die ANC se topleierskop geweier het dat hy in die portefeulje aangestel word. Lees alle vorige berigte oor Brian Molefe op Maroela Media.